Návrh nariadenia Rady ktorým sa mení a dopĺňa nariadenie (ES) č. 2500/2001 s cieľom umožniť implementáciu pomoci Spoločenstva podľa článku 54 ods. 2 písm. c) finančného nariadenia /* KOM/2004/0814 v konečnom znení - CNS 2004/0285 */





Brusel, 20.12.2004 KOM(2004) 814 v konečnom znení 2004/0285 (CNS) Návrh NARIADENIA RADY ktorým sa mení a dopĺňa nariadenie (ES) č. 2500/2001 s cieľom umožniť implementáciu pomoci Spoločenstva podľa článku 54 ods. 2 písm. c) finančného nariadenia (predložená Komisiou) ODÔVODNENIE Účelom tejto zmeny a doplnenia je zosúladiť nariadenie Rady č. 2500/2001 o predvstupovej finančnej pomoci pre Turecko s novým finančným nariadením pokiaľ ide o používanie centralizovaného nepriameho hospodárenia (článok 54 ods. 2 písm. c) finančného nariadenia). Komisia už vypracovala rovnaký návrh pre nariadenie o PHARE, nariadenie o CARDS a rovnaké pravidlá sa tiež predpokladajú v rámci nového nástroja predvstupovej pomoci (IPA) od roku 2007. Finančné nariadenie v článku 54 ods. 2 umožňuje implementáciu rozpočtu Spoločenstva prostredníctvom centralizovaného nepriameho hospodárenia a stanovuje osobitné požiadavky pre implementáciu podľa článku 54 ods. 2 písm. c) finančného nariadenia. Tieto požiadavky stanovujú, že v oblasti centralizovanej nepriamej implementácie môže Komisia „zveriť úlohy verejného orgánu a najmä úlohy plnenia rozpočtu (...) vnútroštátnym verejnoprávnym orgánom alebo súkromnoprávnym subjektom poskytujúcim verejnoprospešné služby, a ktoré poskytnú primerané finančné zábezpeky a spĺňajú podmienky ustanovené vo vykonávacích opatreniach“, a že „tieto orgány môžu byť poverené realizačnými úlohami iba vtedy, keď základný právny akt príslušného programu alebo akcie ustanovuje možnosť delegovania a stanovuje kritériá pre výber príslušných orgánov (...)“[1]. V oblasti predvstupovej pomoci sa centralizované nepriame hospodárenie vo forme uvedenej v čl. 54 ods. 2 písm. c) osvedčilo v minulosti ako hodnotný nástroj, najmä pokiaľ ide o činnosti v rámci programu technickej pomoci a výmeny informácií (TAIEX). V posledných rokoch získalo Turecko z činností TAIEX značný prospech. Je preto potrebné, aby Turecko i naďalej malo prístup k pomoci TAIEX odteraz až do nadobudnutia účinnosti nariadenia o IPA podľa podmienok stanovených v novom finančnom nariadení. 2004/0285 (CNS) Návrh NARIADENIA RADY ktorým sa mení a dopĺňa nariadenie (ES) č. 2500/2001 s cieľom umožniť implementáciu pomoci Spoločenstva podľa článku 54 ods. 2 písm. c) finančného nariadenia RADA EURÓPSKEJ ÚNIE, so zreteľom na Zmluvu o založení Európskeho spoločenstva a najmä na jej článok 181a ods. 2, so zreteľom na návrh Komisie[2], so zreteľom na stanovisko Európskeho parlamentu[3], keďže: Článok 54 ods. 2 nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev[4] (finančné nariadenie) umožňuje implementáciu rozpočtu Spoločenstva prostredníctvom centralizovaného nepriameho hospodárenia a stanovuje osobitné požiadavky pre implementáciu. V oblasti predvstupovej pomoci sa centralizované nepriame hospodárenie vo forme uvedenej v článku 54 ods. 2 písm. c) finančného nariadenia osvedčilo v minulosti ako hodnotný nástroj, najmä pokiaľ ide o činnosti Úradu pre technickú pomoc a výmenu informácií (TAIEX). Turecko bolo v posledných rokoch významným užívateľom činností TAIEX a malo by mať možnosť i naďalej využívať tento nástroj taktiež podľa pravidiel stanovených novým finančným nariadením. V oblasti predvstupovej pomoci je žiaduci harmonizovaný prístup, a preto by použitý vzor mal byť zhodný s tým, ktorý sa použil v nariadeniach 3906/1989 (Phare), 2666/2000 (CARDS), ako aj v návrhu nariadenia o IPA. Nariadenie Rady (ES) č. 2500/2001 zo 17. decembra 2001 o predvstupovej finančnej pomoci pre Turecko, a ktorým sa menia a dopĺňajú nariadenia (EHS) č. 3906/89, (ES) č. 1267/1999, (ES) č. 1268/1999 a (ES) č. 555/2000[5] by sa preto malo zodpovedajúcim spôsobom zmeniť a doplniť, PRIJALA TOTO NARIADENIE: Článok 1 Nariadenie Rady (ES) č. 2500/2001 sa mení a dopĺňa takto: Vkladá sa tento článok 6a: „Článok 6a Komisia môže, v rámci obmedzení stanovených v článku 54 nariadenia Rady (ES, Euratom) č. 1605/2002[6] rozhodnúť o zverení úloh verejného orgánu a najmä úloh plnenia rozpočtu orgánom uvedeným v článku 54 ods. 2 tohto nariadenia. Orgánom vymedzeným v článku 54 ods. 2 písm. c) nariadenia (ES, Euratom) č. 1605/2002 môžu byť zverené úlohy verejného orgánu, ak majú medzinárodne uznávané postavenie, spĺňajú požiadavky medzinárodne uznávaných systémov riadenia a kontroly a sú pod dozorom verejného orgánu.“ Článok 2 Toto nariadenie nadobúda účinnosť tretím dňom po jeho uverejnení v Úradnom vestníku Európskej únie . Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Článok 54 ods. 2 písm. c) nariadenia (ES) 1605/2002, Ú. v. ES L 248, 16.09.2002, s. 1. [2] Ú. v. EÚ C […], […], s. […]. [3] Ú. v. EÚ C […], […], s. […]. [4] Ú. v. ES L 248, 16.9.2002, s. 1. [5] Ú. v. ES L 342, 27.12.2001, s. 1. Nariadenie naposledy zmenené a doplnené nariadením Rady (ES) č. 769/2004 (Ú. v. EÚ L 123, 27.4.2004, s. 1). [6] Ú. v. ES L 248, 16.9.2002, s. 1.